胡東原香錦亭
作者：白玉蟾
朝代：宋

paragraphs: 東皇剖破勾芒腹，錦心繡腸香馥鬰。
絳都風雨僝僽春，花魂無主自精神。
黄鸝初喚柳開眼，海棠枝上春煙暖。
放出一點兩點紅，牆頭紅腮微笑風。
東原去後花無主，春工亦懶施機杼。
亭前忽遇詩酒仙，花亦噴出些龍涎。
風催雨趲花不辨，滿庭芬芳生爛熳。
牡丹吐火花欲然，日將錦綉鋪苔氈。
詩狂夢與花神飲，酒醉不與花神寢。
酒闌令我憶東原，花木雖在人惻然。
此詩終不爲花作，惆悵東原此丘壑。
而今賞花不見人，但見蜂蝶飛閑亭。